KOMISSION DELEGOITU ASETUS (EU) 2022/200,

annettu 2 päivänä joulukuuta 2021,

Euroopan parlamentin ja neuvoston asetuksen (EU) 2019/1241 muuttamisesta eräiden Pohjanmerellä käytettävien puomitroolien silmäkokoja ja enimmäispituutta koskevien tiettyjen teknisten toimenpiteiden osalta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon kalavarojen säilyttämisestä ja meriekosysteemien suojelemisesta teknisten toimenpiteiden avulla, neuvoston asetusten (EY) N:o 1967/2006, (EY) N:o 1224/2009 ja Euroopan parlamentin ja neuvoston asetusten (EU) N:o 1380/2013, (EU) 2016/1139, (EU) 2018/973, (EU) 2019/472 ja (EU) 2019/1022 muuttamisesta sekä neuvoston asetusten (EY) N:o 894/97, (EY) N:o 850/98, (EY) N:o 2549/2000, (EY) N:o 254/2002, (EY) N:o 812/2004 ja (EY) N:o 2187/2005 kumoamisesta 20 päivänä kesäkuuta 2019 annetun Euroopan parlamentin ja neuvoston asetuksen (EU) 2019/1241 (1) ja erityisesti sen 15 artiklan 2 kohdan,

sekä katsoo seuraavaa:

(1) Asetuksen (EU) 2019/1241 liitteessä V vahvistetaan tekniset toimenpiteet, jotka on laadittu alueellisella tasolla Pohjanmerta varten.

(2) Alankomailla, Belgialla, Ranskalla, Ruotsilla, Saksalla ja Tanskalla, jäljempänä ’Scheveningen-ryhmä’, on välitön kalastuksenhoitoetu Pohjanmerellä. Scheveningen-ryhmä toimitti 7 päivänä toukokuuta ja 21 päivänä kesäkuuta 2021 komissiolle Euroopan parlamentin ja neuvoston asetuksen (EU) N:o 1380/2013 (2) 18 artiklan 1 kohdan ja asetuksen (EU) 2019/1241 15 artiklan 3 kohdan mukaisesti yhteiset suositukset, joissa ehdotettiin hyväksyttäviksi komission delegoidulla säädöksellä eräitä muutoksia asetuksen (EU) 2019/1241 liitteessä V vahvistettuihin nykyisiin säännöksiin. Scheveningen-ryhmä toimitti molemmat yhteiset suositukset pelagisten lajien neuvoa-antavalle toimikunnalle (PELAC) ja Pohjanmeren neuvoa-antavalle toimikunnalle (NSAC) kuulemista varten.

(3) Toukokuun 7 päivänä 2021 toimitetussa yhteisessä suosituksessa ehdotettiin asetuksen (EU) 2019/1241 liitteessä V olevan B osan muuttamista siten, että 90 millimetrin silmäkokoa, jota sovelletaan nykyisin kaikkiin vedettäviin pyydyksiin, puomitroolit ja nuotat mukaan luettuina, koskevan poikkeuksen soveltaminen Skagerrakissa rajoitetaan koskemaan ainoastaan ovitrooleja. Suosituksessa ehdotettiin myös, että poikkeus, joka koskee 90 millimetrin silmäkoon käyttöä Kattegatissa, rajoitettaisiin ovitrooleilla tai nuotilla tapahtuvaan kalastukseen.

(4) STECF analysoi jäsenvaltioiden esittämän näytön ja totesi (3), että ehdotetulla muutoksella saavutetaan päätavoite, joka on poistaa nykyisten asetusten mahdollinen monitulkintaisuus, ja vahvistetaan, että nuotilla tai puomitrooleilla pyytävät alukset eivät voi käyttää 90 millimetrin silmäkokoa Skagerrakissa. Ehdotetulla muutoksella parannetaan nuorten yksilöiden suojelua, koska 90 millimetrin silmäkokoa koskevaa poikkeusta ei voida enää soveltaa puomitrooleihin ja nuottiin Skagerrakissa eikä puomitrooleihin Kattegatissa. Yhteinen suositus vastaa sen vuoksi asetuksen (EU) 2019/1241 tavoitteita, joiden mukaan säilyttämisen vähimmäisviitekokoa pienempien meriympäristön lajien saaliita on pyrittävä vähentämään mahdollisimman paljon. Ehdotettu toimenpide olisi sen vuoksi sisällytettävä asetukseen (EU) 2019/1241.

(5) Kesäkuun 21 päivänä 2021 toimitetussa yhteisessä suosituksessa ehdotettiin 24 metrin enimmäispituuden vahvistamista puomitrooleille ja puomitrooleja koskevien tiukempien rajoitusten pitämistä voimassa tietyillä maantieteellisillä alueilla, jotka määritellään asetuksessa (EU) 2019/1241.

(6) STECF analysoi jäsenvaltioiden esittämän näytön ja totesi (4), että ilman ehdotettua 24 metrin rajoitusta kalastajien on mahdollista pidentää puomin pituutta, mikä voi lisätä merenpohjaan kohdistuvaa vaikutusta ja lisätä pohjaeliöstön elinympäristölle aiheutuvaa haittaa. STECF kannatti sen vuoksi asetuksen (EU) 2019/1241 säännösten muuttamista siten, että puomin pituus tai puomien yhteenlaskettu pituus laskettuna puomien pituuksien summana on enintään 24 metriä. STECF:n mukaan tällä muutoksella estetään asetuksen (EU) 2019/1241 tavoitteiden mukaisesti meriluontotyyppeihin ja ympäristöön kohdistuvien kielteisten vaikutusten lisääntyminen. Näin varmistetaan vähintään nykyisin voimassa olevaa tasoa vastaava suojelun taso. Ehdotettu toimenpide olisi sen vuoksi sisällytettävä asetukseen (EU) 2019/1241.

(7) Koska molemmissa yhteisissä suosituksissa ehdotetaan muutoksia asetuksen (EU) 2019/1241 liitteeseen V, tässä delegoidussa asetuksessa säädetään kaikista Scheveningen-ryhmän suosittelemista toimenpiteistä.

(8) Tässä asetuksessa säädetyillä, unionin vesillä sovellettavilla toimenpiteillä pyritään Euroopan unionin ja Euroopan atomienergiayhteisön sekä Ison-Britannian ja Pohjois-Irlannin yhdistyneen kuningaskunnan välisen kauppa- ja yhteistyösopimuksen 494 artiklan 1 ja 2 kohdassa vahvistettuihin tavoitteisiin, ja niissä otetaan huomioon mainitun sopimuksen 494 artiklan 3 kohdassa tarkoitetut periaatteet. Ne eivät rajoita Ison-Britannian ja Pohjois-Irlannin yhdistyneen kuningaskunnan vesillä sovellettavien toimenpiteiden soveltamista.

(9) Koska tässä asetuksessa säädetyt toimenpiteet vaikuttavat suoraan unionin alusten kalastuskauden suunnitteluun ja siihen liittyvään taloudelliseen toimintaan, tämän asetuksen olisi tultava voimaan heti sen julkaisemisen jälkeen,

ON HYVÄKSYNYT TÄMÄN ASETUKSEN:

1 artikla Muutetaan asetus (EU) 2019/1241 tämän asetuksen liitteen mukaisesti.

2 artikla Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 2 päivänä joulukuuta 2021. Komission puolesta Puheenjohtaja Ursula VON DER LEYEN

(1) EUVL L 198, 25.7.2019, s. 105.

(2) Euroopan parlamentin ja neuvoston asetus (EU) N:o 1380/2013, annettu 11 päivänä joulukuuta 2013, yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta (EUVL L 354, 28.12.2013, s. 22).

(3) STECF-21-05, s. 25.

(4) STECF PLEN-21-02, s. 59–62.